Muslimer For Fred har her til morgen ryddet op på rådhuspladserne i København og Aarhus.

Igen i år stod en gruppe mennesker tidligt op for at fjerne efterladenskaberne fra nytårsaften.

Det er gruppen Muslimer For Fred, der har gjort det til en tradition at samles om at få gjort Rådhuspladsen i København nogenlunde præsentabel igen.

Og i år var de for første gang også til stede på Rådhuspladsen i Aarhus for at samle fyrværkerirester op.

- Det har været en tradition i mange år efterhånden. Det startede i Hvidovre, men vi blev så mange, at vi rykkede ind til Rådhuspladsen, siger Imad Malik, der er er talsmand for Muslimer For Fred.

- I år ville vores imam i Aarhus også gerne være med, så der har også været en gruppe for at rydde op der, fortsætter han.

Det handler om næstekærlighed

Og spørger man, hvorfor nogen gider at stå tidligt og for at rydde op efter andre, er svaret klart:

- Det handler om at gøre en god gerning. Vi vil gerne med denne gestus udtrykke næstekærlighed og ønske godt nytår, siger Imad Malik.

Der er mange, der tager rigtig godt imod gestussen. Faktisk er langt de fleste reaktioner positive.

- Selv da vi gik rundt og ryddede op for lidt siden, kom der en over og gav et kram og sagde tak. Han havde vist fået lidt at drikke, men han kunne genkende os, griner Imad Malik.

Håber det breder sig

Det er både børn og voksne, der er med til at rydde op, og det er der også en pointe i, siger talsmanden.

- Det er godt for de unge selv, at de lærer, hvad det vil sige at være en god medborger.

Ausaf Ahmad på 3 år med sin bror på 6 år, Sabeeh Ahmad, og deres far Waqas Ahmad sammen med Muslimer for freds imam i Århus, Falah Malik. Foto: TV 2

For første gang var der børn helt ned til tre år med til oprydningen.

- Det er første gang, vi har haft nogle med, der er så unge. En af drengene var selv kommet hen til sin far og havde sagt, at han gerne ville med.

Imad Malik håber, at traditionen kan brede sig til endnu flere byer næste år.